作者:韓愈
標題:東都遇春
內容:少年氣真狂，有意與春競。行逢二三月，九州花相映。川原曉服鮮，桃李晨妝靚。荒乘不知疲，醉死豈辭病。飲啖惟所便，文章倚豪橫。爾來曾幾時，白髮忽滿鏡。舊遊喜乖張，新輩足嘲評。心腸一變化，羞見時節盛。得閒無所作，貴欲辭視聽。深居疑避仇，默臥如當暝。朝曦入牖來，鳥喚昏不醒。為生鄙計算，鹽米告屢罄。坐疲都忘起，冠側懶複正。幸蒙東都官，獲離機與阱。乖慵遭傲僻，漸染生弊性。既去焉能追，有來猶莫騁。有船魏王池，往往縱孤泳。水容與天色，此處皆綠淨。岸樹共紛披，渚牙相緯經。懷歸苦不果，即事取幽迸。貪求匪名利，所得亦已並。悠悠度朝昏，落落捐季孟。群公一何賢，上戴天子聖。謀謨收禹績，四面出雄勁。轉輸非不勤，稽逋有軍令。在庭百執事，奉職各祗敬。我獨胡為哉，坐與億兆慶。譬如籠中鳥，仰給活性命。為詩告友生，負愧終究竟。